Warren Buffett

Warren Edward Buffett (f. 30. ágúst 1930) er bandarískur athafnamaður, fjárfestir og mannúðarvinur sem er formaður og framkvæmdastjóri fjárfestingafélagsins Berkshire Hathaway. Vegna mikillar velgengni sinnar í fjárfestingum er Buffett einn frægasti fjárfestir í heimi. Hann er stundum kallaður „véfréttin frá Omaha“ vegna mikillar forsjálni sinnar í fjárfestingum. Í desember 2023 voru eignir hans metnar upp á 120 milljarða Bandaríkjadala, sem gerði hann að níunda ríkasta manni í heimi.

Æviágrip
Warren Buffett fæddist þann 30. ágúst árið 1930 í Omaha. Faðir hans var verðbréfasali og sat um skeið á fulltrúadeild Bandaríkjaþings. Hann útskrifaðist með BS-gráðu í viðskiptafræði frá Háskólanum í Nebraska árið 1950 og hlaut framhaldsgráðu frá Columbia-háskóla ári síðar. Hann var þar nemandi virðisfjárfestisins Benjamins Graham. Buffett varð fylgismaður hugmynda Grahams um öryggisvikmörk í fjárfestingum.

Buffett hóf störf í fjárfestingum árið 1956 og varði þá alls 100 þúsund dölum. Um áratugi síðar keypti hann sig inn í vefnaðarfyrirtækið Berkshire Hathaway og hefur stýrt því síðan. Buffett breytti fyrirtækinu úr vefnaðarfélagi í alhliða fjárfestingarfélag. Á næstu áratugum fjárfesti Buffett í ýmsum fyrirtækjum og vörumerkjum, þar á meðal American Express árið 1963, The Washington Post árið 1973, Coca-Cola árið 1988 og Gillette árið 1989. „Buffett-aðferðin“ í fjárfestingum er kennd við Warren Buffett, en hún felst í tólf reglum sem skipt er í fyrirtækjareglur, stjórnunarreglur og fjármálareglur.

Árið 2006 lofaði Buffett því að gefa verulegan hluta auðæfa sinna til góðgerðamála. Hann gaf frá sér rúm­lega 123 millj­arða króna, eða um 870 millj­ón­ir doll­ara, til fjögurra fjölskyldurekinna góðgerðasjóða árið 2023.

Buffett tilkynnti þann 3. maí 2025 að hann myndi hætta sem forstjóri Berskhire Hathaway í lok ársins.

Tilvísanir

Flokkur:Bandarískir athafnamenn
Flokkur:Bandarískir milljarðamæringar
Flokkur:Mannvinir